Sofie Carsten Nielsen (RV), 2012-04-24:
Jeg synes, at det er noget af det fascinerende ved at være kommet herind og stå på Folketingets talerstol, at man det ene øjeblik kan diskutere, om pensionister og efterlønnere skal have adgang til at fiske ål, mens det er forbudt for alle andre – og der er vi dybt uenige med Dansk Folkeparti – men i næste øjeblik fremfører samme parti sådan nogle fornuftige synspunkter om kvalitetssikring og akkreditering på universiteterne.
Jeg synes, at det er rigtig godt, og jeg er helt, helt enig i meget af det, der blev sagt.
Det er jo fascinerende.
Det synes jeg der bliver gjort med den her redegørelse, som lægger op til større fleksibilitet i hele uddannelsessystemet.
En lov for alle uddannelser, altså meget større gennemskuelighed; bedre muligheder for meritoverførsel; garanti i forhold til udlandsmerit, så det ikke er nødvendigt at supplere i et væk; mere praktik; muligheder for løbende efter- og videreuddannelser; nye og enklere udviklingskontrakter; reform af taxameter- og bevillingssystem; og et nyt akkrediteringssystem eller kvalitetssikring på alle videregående uddannelser.
Det er helt klart ambitiøst, som det er blevet nævnt, men det er også nødvendigt.
Jeg synes, det er rigtig spændende, hvis det kunne blive muligt at tage en uddannelse på en professionshøjskole og senere søge ind på et universitet uden at skulle starte forfra.
Det er ikke en hvilken som helst universitetsuddannelse, og det gjorde Socialdemokraternes ordfører også helt klart.
Der skal selvfølgelig være faglige forudsætninger, og derfor skal uddannelsesinstitutionerne også gøre mulighederne, altså studievejene, langt mere klare for de studerende og allerhelst samarbejde fagligt undervejs.
Jeg var på besøg i Forskningens Hus på Aalborg Universitet for nylig, og her har innovative løsninger udviklet i en såkaldt idéklinik på Aalborg Universitetshospital i et samarbejde mellem portører, laboranter, diplomingeniører, læger og sygeplejersker fået universitetet til at undersøge, om ikke der også var noget at hente ved at udvikle flere faglige samarbejder mellem de lange videregående sundhedsuddannelser og de korte tekniske uddannelser, de mellemlange diplomingeniøruddannelser.
Der er altså mange af de uddannelser, der uddanner til forskellige job på hospitalet, men i nogle af de funktioner, de slet, slet ikke tidligere havde forbundet med sundhed og pleje.
Det vil jeg gerne se mere af.
Det gør både studietiden og arbejdslivet senere sjovere og mere udfordrende, og i det her tilfælde har det jo altså affødt en række konkrete patenter, der er omsat til nye produkter på verdensmarkedet, og det giver vækst og job i Danmark.
Regeringen har fastsat nye ambitiøse mål om, at 60 pct. af en ungdomsårgang skal have en videregående uddannelse.
Det er et godt mål.
25 pct. skal have en lang videregående uddannelse.
Samtidig skal kvaliteten af uddannelserne styrkes, og de unge skal lidt hurtigere igennem uddannelsessystemet.
Det kræver mere sammenhængende rammer for alle videregående uddannelser, og det kræver flere muligheder for fleksible uddannelsesvalg
Vi skal have løftet uddannelsesniveauet overalt, og der er altså ikke nogen modsætning mellem at skulle leve af viden og bevare produktionsarbejdspladser i Danmark.
Det hænger sammen.
Vi skal have et dobbelt uddannelsesløft, hvor ufaglærte får mulighed for at blive faglærte, og hvor faglærte får mulighed for at tage en længere uddannelse, og hvor vi alle sammen får mulighed for at efter- og videreuddanne os hele livet, uden at vi skal starte forfra.
Det kræver mere sammenhæng i det videregående uddannelsessystem.
Derfor er jeg rigtig glad for ministerens udspil.
Jeg ser frem til debatten både i dag og den, som nu går i gang med alle relevante parter og institutioner og personer, der har lyst til at byde ind med deres viden, erfaringer og ideer.
Først derefter forhandler vi som bekendt om midlerne til eventuelle nye initiativer.